Is-sensiela ta' kotba bil-Malti għall-adolexxenti Il-Logħba tal-Allat hija triloġija fil-ġeneru tal-fantażija. B'kollox hemm 3 kotba fis-serje, li huma: It-Tielet Qamar (2008) – Ixtrih minn hawn . L-Aħħar Ħolma (2010) – Ixtrih minn hawn . Is-Sitt Aħwa (2012) – Ixtrih minn hawn . Għalkemm kull ktieb miktub b'mod li jista' jinqara għalih, il-parir tiegħi hu li jinqraw fl-ordni kif ippubblikajthom. Continue reading "Kotba bil-Malti għall-adolexxenti" . . . u malli ftaħt sibt raġel u mara mdaħħlin fiż-żmien iħarsu lejja. Kont qed nistenniehom, avolja ma kontx nafhom. Hu, raġel imwieled Ħad-Dingli li llum jgħix l-Awstralja. Ġie għal ftit xhur hawn Malta. Hi Rabtija, oħtha tgħix l-Awstralja fl-istess triq ta' dan ir-raġel. Xtaqu jixtru t-triloġija tiegħi, Il-Logħba tal-Allat , wara li semgħuni nitkellem f'intervista mxandra fuq stazzjon tar-radju Awstraljan fid-29 ta' Novembru 2014. Dakinhar, Joe Axiaq minn SBS Radio, kien ċempilli kmieni filgħodu u għamilna intervista telefonika li milli jidher instemgħet minn ħafna nies u ntogħġbot. Dawn iż-żewġ persuni tkellmu mal-mara tiegħi u ftiehmu magħha li jiġu d-dar jiltaqgħu miegħi. Xtraw il-kotba, iffirmajtomlhom u għamilna ftit ħin insiru nafu lil xulxin. Il-kotba li xtraw ħaduhom magħhom lura l-Awstralja. Ħaġa li tassew tatni sodisfazzjon. Isma' l-intervista sħiħa hawnhekk . It-tmien parti minn serje ta' bloggati dwar it-triloġija Il-Logħba tal-Allat, dwar l-ideat, il-proċessi u t-triq li wasslithom fuq l-ixkafef tal-ħwienet . . . Ħaġa ġo ħaġa, ħaġa moħġaġa. Dejjem għoġobni l-logħob bil-kliem u bil-viżwali. Fiha ċertu faxxinu xi ħaġa moħbija li trid issibha, li trid tikxifha. U meta ssibha, tibqa' tfittex u ssib xi ħaġa oħra, moħbija aktar 'l isfel. Dan kien il-kunċett wara l-logħba ċkejkna li hemm fil-qxur tat-triloġija tiegħi. Jekk wieħed jifli sew il-qoxra ta' It-Tielet Qamar , isib għadd ta' bhejjem moħbijin fid-dell tas-siġra maestuża li hemm f'nofs ir-raħal fuq il-faċċata. Minbarra n-nagħaġ li jidher sew jirgħa qalb il-friegħi ġganteski, hemm għadd ta' gniedes moħbijin fuq wara tas-siġra. Dettal mill-qoxra ta' It-Tielet Qamar U moħbi fil-qoxra ta' L-Aħħar Ħolma hemm ġurdien ċkejken, jittawwal lill-qarrej kurjuż biżżejjed biex jifli u jqalleb fost il-qoxra doppja tat-tieni volum. Il-ġurdien fil-qoxra ta' L-Aħħar Ħolma Din il-logħba żgħira li ħoloq l-artist Matthew Grima Connell hija eku ta' tradizzjoni li kien beda Terence Cuneo , artist Ingliż magħruf għall-pitturi ta' ferroviji. F'ħafna mill-pitturi tiegħu, Cuneo kien jaħbi ġurdien, li ħafna ammiraturi tiegħu kienu jinħlew ifittxu. Fl-istess ħin, din it-tfittxija għal xi ħaġa mistura, tirrapreżenta wkoll l-avventura tal-protaginisti ta' Il-Logħba tal-Allat, fejn kontinwament iridu jsolvu taħbiliet u jiskopru xi jridu jagħmlu biex itemmu l-vjaġġi tagħhom b'wiċċ il-ġid. U fil-qoxra ta' Is-Sitt Aħwa , taħsbu li hemm xi ħaġa moħbija? Ftit xhur ilu sirt naf li 3 studenti tal-Form 3 għamlu proġett tal-letteratura fuq it-triloġija tiegħi. Kull wieħed minnhom iffoka fuq ktieb partikulari mill-Logħba tal-Allat u għamlu kritika letterarja tiegħu. Il-konklużjonijiet tagħhom ippreżentawhom lill-istudenti l-oħra fl-istess skola. Dawn l-istudenti avviċinawni biex jgħiduli bil-proġett. Ħadt gost li l-kitba tiegħi qanqlet dan l-interess, u li b'mod indirett stajt ngħin lil dawn l-istudenti biex japprezzaw il-kitba u l-letteratura. Għax sfortunatament hemm verità li għal min iħobb jaqra tinstema' kerha – ftit huma dawk li jaqraw – niltaqa' ma' ħafna li jgħiduli li wara li spiċċaw l-iskola ma qrawx ktieb ieħor. Forsi ma tfisser xejn, u forsi hija traġika. Ma nafx. Naf biss li dawn it-3 studenti imlewni sodisfazzjon, tant li tlabthom l-analiżi li għamlu fuq il-kotba tiegħi. Din li ġejja hija parti mill-kritika li bagħtuli, dik dwar It-Tielet Qamar : L-awtur bl-imaġinazzjoni fertili tiegħu jibni b'reqqa kbira dinjiet paralleli fejn il-ġrajjiet ta' din in-novella jiżvolgu. Salvu minn Ħad-Dingli, u li għandu ħamsa u disgħin sena, fuq is-sodda tal-mewt ħalla lin-neputi Xon wirt misterjuż fi ktieb. Marku u Riku, żewġt iħbieb ta' Xon, jingħaqdu fi grupp biex jiskopru s-sigriet li jwassalhom Haġar Qim, it-tluq tal-vjaġġ tagħhom lejn post fejn il-ħin jieqaf kompletament. F'din id-dinja parallela, il-ħajja għaqlija tal-abitanti tiġi mhedda mir-ritorn ta' Mikiel l-Anġlu, li darba kien in-nemesis ta' Salvu. L-abitanti ta' madwar il-gżira preistorika jingħaqqdu flimkien biex jiddefendu l-art armonjuża tagħhom, biex dan juri li t-tajjeb u l-ħażin finalment jiġi stabbilit. L-istruttura ta' It-Tielet Qamar hija dik tal-vjaġġi erojċi klassiċi. Hemm il-soluzzjoni tal-ħaġa moħġaġa, il-vjaġġ, it-test, il-laqgħa mal-allat – f'dan il-każ, tal-mara għaqlija – u r-ritorn potenzjali tal-eroj. Għandna lil Malta tal-preżent u l-parallel tagħha, l-istess gżira bit-tempji preistoriċi u l-interpretazzjonijiet differenti ta' użu u tifsiriet oriġinali tagħhom. Dawn għall-awtur huma postijiet mill-isbaħ għall-finzjoni. Hawnhekk naraw l-imħabba tal-awtur għall-post twelidu, Ħad-Dingli, insibu l-awra misterjuża ta' postijiet bħal Ġebel Ċantar, Miġra Ferħa, il-Qaws, il-Madliena u l-Għar il-Kbir. Fil-fatt, hija din l-atmosfera li tagħmel It-Tielet Qamar xogħol li fih sens maġiku u enigmatiku. L-awtur jagħmel użu tajjeb tal-vernakulari, li jagħti l-flessibilità lil dawk biss li huma fl-imħabba mal-lingwa Maltija. Eżempju ta' dan jinsabu fil-laqmijiet mogħtija lill-karattri prinċipali: Riku, magħruf bħala 'Landa', li hu mibni sew u matur aktar mis-snin tiegħu; hu l-eroj b'qalb tad-deheb li l-għarfien tal-affarijiet kollha militari jużahom fil-battalja finali. Marku, imlaqqam 'Il-Fieres', huwa dak l-astut li joħloq tbissima, u Xon magħruf bħala 'Griż' li dejjem kien ta' sieq għal dawk ta' madwaru. Is-seba' parti minn serje ta' bloggati dwar it-triloġija Il-Logħba tal-Allat, dwar l-ideat, il-proċessi u t-triq li wasslithom fuq l-ixkafef tal-ħwienet . . . Fi bloggata riċenti tkellimt fuq il-kontinwità u l-importanza tagħha fit-triloġija. Ridt noqgħod attent biex nagħlaq kull plot line li ftaħt fl-istorja. Dan kien dmir tiegħi biex il-qarrej ikun sodisfatt li qara l-ġrajja sħiħa. Minbarra hekk, ħloqt ukoll Story ARC li tgħaqqad it-tliet kotba permezz ta' konnessjoni bejn affarijiet li seħħew fi żminijiet differenti fil-ġrajja. Din għamiltha permezz tat-3 prologi fejn kull ktieb jirreferi għal dak ta' warajh, bit-tielet ktieb jerġa' jirreferi għall-ewwel wieħed – u hekk ħloqt ċirku komplut. Il-prologu ta' It-Tielet Qamar jintroduċi lil Mikiel l-Anġlu waqt li qiegħed jaħrab mill-Għassiesa ma' Damjan u Sa-Marin. Dik l-istorja tiġi esplorata fid-dettall fit-tieni ktieb. L-Aħħar Ħolma jibda b'xena ta' żewġt itfal żgħar jilgħabu f'xatt il-baħar fuq id-dinja ta'Siì. Hemmhekk jassistu għal fenomenu stramb ħafna, il-waqgħa t'oġett mill-ispazju li jġiegħel il-baħar jirtira lura u l-art titriegħed b'terremoti kbar. Il-kif u l-għaliex jiġi mfisser fit-tielet ktieb. Il-kapitlu li jiftaħ bih Is-Sitt Aħwa , jerġa' jeħodna lura lejn It-TieletQamar, ftit jiem qabel imut in-nannu ta' Xon. Fil-fatt, iddeskrivejt il-laqgħa li kellhom Mikiel l-Anġlu u Salvu l-Qamar fir-razzett ta' Salvu f'Ħad-Dingli. Din il-laqgħa ssir tlett ijiem qabel imut Salvu. Din l-idea ta' ħoloq u konnessjonijiet hija tema rikorrenti fit-triloġija u tirrifletti ċ-ċiklu tan-natura fejn minn ħaġa li tispiċċa tibda oħra ġdida. Hekk insibu li Xon kompla fejn ħalla Salvu, Mikiel huwa estensjoni ta' Baàl, u l-logħba tas-sitt aħwa allat hija propju din il-ħaġa ħajja li tiġġedded kontinwament . . . . . . u għax tassew nemmen fil-kontimwità u li minn ħaġa li tintemm tibda oħra ġdida, ħallejt ukoll tarf tal-kobba maħlul, biex forsi xi darba nikteb il-ktieb li jmiss marbut ma' din is-serje . . . Il-vetrina tal-ħanut ta' Merlin fi Blata il-Bajda fi żmien li l-ktieb ħareġ għall-bejgħ Ir-raba' parti minn serje ta' bloggati dwar it-triloġija Il-Logħba tal-Allat, dwar l-ideat, il-proċessi u t-triq li wasslithom fuq l-ixkafef tal-ħwienet . . . Fit-tielet bloggata ta' din is-serje ktibt dwar kif bnejt l-istorja li finalment ippubblikajt bħala L-Aħħar Ħolma, it-2 ktieb tat-triloġija il-Logħba tal-Allat. F'din il-bloggata se niddeskrivi kif bdiet l-era Merlin Publishers , dwar il-Premju Nazzjonali tal-Ktieb u xi ħaġa dwar it-tnedija. Il-proċess ta' kitba din id-darba ħadli ħafna inqas, għax kif spjegajt fil-bloggata ta' qabel din, il-biċċa l-kbira tal-materjal kien miktub u l-affarijiet li żidt kienu pjuttost żgħar. Għaddejt il-manuskritt lill-istess nies li kienu għenuni fl-ewwel ktieb, u għal darb'oħra, bis-saħħa tagħhom, tejjibt u rfinajt il-manuskritt kemm stajt. Din id-darba iżda, għażilt li nersaq għand pubblikatur minflok li nippubblika jien. L-immaniġjar ta' ktieb li ppubblikajt jien stess kien qed jeħodli wisq ħin – ħin li stajt nuża biex nikteb aktar. Minbarra l-fatt ukoll li flusi kien għadni ma ġbarthomx, u ma stajtx nerġa' mmur nissellef. Merlin kienu l-aktar pubblikaturi li interessawni – mhux għax oħrajn mhumiex tajbin, iżda Merlin għandhom dik ix-xi ħaġa aktar li biha jispikkaw. Pereżempju, il-house style tagħhom kien jiġbidni ħafna, u kienu diġà qed jippubblikaw kotba oħra fil-ġeneru tal-fantiżija (qed nirreferi għat-triloġija tal-Fiddien ta' Simon Bartolo u Loranne Vella b'mod speċjali) b'mod innovattiv għall-aħħar u li ħassejt jista' japplika għall-kotba tiegħi ukoll. F'Mejju tal-2009 għamilt kuntatt għall-ewwel darba ma' Chris Gruppetta, u qbilna mill-ewwel. L-għajnuna li tani biex L-Aħħar Ħolma jagħmel qabża fil-kwalità kienet kbira. Fir-rwol tiegħu bħala editur ta' xogħoli, għeni ntejjeb l-istorja, kif ukoll ħa ħsieb Ma' Chris Gruppetta, Direttur ta' Merlin Publishers waqt l-għoti tal-Premju iqabbad artist (Matthew Grima Connell) biex flimkien mad-direttur artistiku ta' Merlin, Pierre Portelli, joħloq qoxra li mhux biss tiġbed l-għajn iżda li tikkumplimenta l-istorja. Naħseb li xhieda ta' din il-qabża fil-kwalità kien il-fatt li b'L-Aħħar Ħolma ġejt mgħoti l-ewwel premju fil-kategorija tal-letteratura għal adoloxxenti tal-Premju Nazzjonali tal-Ktieb 2010. Iċ-ċerimonja nżammet f'Kastilja f' Novembru tal-2011 . Din kienet esperjenza sabiħa wisq għalija – is-sodisfazzjon li ħassejt, fejn il-ktieb qed jiġi apprezzat ukoll mill-kritiċi kien uniku. Il-premju inatali mill-Ministru Dolores Cristina u wara ċ-ċerimonja kelli wkoll iċ-ċans niltaqa' ma' awturi oħrajn li ħadu sehem fil-kompetizzoni. L-invit għat-tnedija ddisinjat minn Pierre Portelli It-tnedija ta' L-Aħħar Ħolma saret għal darb'oħra, ġewwa l-Punch and Judy, ir-Rabat, f'Ġunju tal-2010, sentejn eżatt wara t-tnedija tal-ewwel ktieb. Anke din l-attività kienet waħda ta' suċċess, fejn in-nies ħadu gost u pparteċipaw billi ġew mitluba jissuġerixxu diski li imbagħad indaqqew matul is-serata. Ir-replika tal-bieb ta' bejn id-dinjiet Bl-għajnuna tal-ħabib tiegħi Frankie, ħloqt replica tal-bieb ta' Ħaġar Qim bil-kartapesta.Ġo fih daħħalt dawl u smoke machine, biex noħloq effett bħal ma hu deskritt fit-triloġija, fejn raġġ ta' dawl bajdani jitla' 'l fuq lejn il-kwiekeb kull darba li xi ħadd jipprova juża l-bieb. Wara t-tnedija, il-bieb tajtu lill-Kulleġġ Missjunarju ta' San Pawl biex jintuża bħala prop għall-palk mill-istudenti. Trivia i: L-isem oriġinali tal-ktieb, dak li normalment insejħu l- working title , kien 'Il-Qamar u l-Anġlu' u baqa' hekk sal-aħħar nett, sa ftit qabel ma bgħattu lil Merlin l-ewwel darba. Ir-raġuni ewlenija għaliex iddeċidejt li nibdel l-isem kien il-fatt li kien se jerġa' jkun hemm il-kelma 'Qamar' fit-titlu, u dehrli li kienet tkun xi ħaġa li toħloq konfużjoni fost il-qarrejja. Trivia ii: L-ismijiet taż-żewġt itfal li jidhru fil-prologu ta' L-Aħħar Ħolma, Plata u Salud, huma tislima għal żewġ atturi li nħobb u nirrispetta ħafna, Bud Spencer u Terence Hill. Huma jużaw dawn l-ismijiet fl-aktar film tagħhom għal qalbi, 'Più Forte Ragazzi', storja ambjentata fil-Colombia. It-tielet parti minn serje ta' bloggati dwar it-triloġija Il-Logħba tal-Allat, dwar l-ideat, il-proċessi u t-triq li wasslithom fuq l-ixkafef tal-ħwienet . . . Dettall tal-qoxra ta' L-Aħħar Ħolma – xogħol ta' Matthew Grima Connell It-tieni ktieb tat-triloġija, L-Aħħar Ħolma , kien diġà fil-biċċa l-kbira miktub meta ppublikajt l-ewwel ktieb. Kif spjegajt fi bloggata preċedenti , L-Aħħar Ħolma jinkorpora l- back story tat-triloġija, ċioè, l-istorja li ħloqt dwar il-passat ta' wħud mill-karattri. F'din l-istorja, nidħol f'aktar dettal dwar l-oriġini tan-nies tax-Xiħ, u dwar dak li ġralhom madwar sittin sena qabel Xon, Marku u Riku sabu l-muftieħ li bih setgħu jgħaddu lejn Qim (Qim hija d-dinja paralella li tgħaqqad id-dinjiet l-oħra kollha flimkien). Qed ngħid li kien miktub, iżda mhux f'post wieħed u mhux f'ordni kronoliġika. Fil-fatt, kelli għadd ta' kitbiet sparpajati 'l hawn u 'l hemm, li kienu aktar f'sura ta' noti miktuba biex jgħinuni nibni It-Tielet Qamar . Peress li kelli diġà idea ġenerali ta' x'se nagħmel, stajt indaħħal l-element ta' 'arc' li finalment tgħaqqad it-triloġija flimkien f'ċirku komplut, u dan wettaqtu billi daħħalt prologu f'kull wieħed mill-kotba li jirreferi dejjem għall-ktieb li jmiss. Waħda mill-bloggati li ġejjin se tkun fuq dan l-element u kif użajtu. Bookmark iddisinjata minn Pierre Portelli li tqassmet mal-ktieb Għadni niftakar ċar ħafna, ftit xhur wara t-tnedija ta' It-Tielet Qamar, kif kont miexi fuq l-irdumijiet u f'daqqa waħda f'moħħi bejt ngħaqqad dawn il-biċċiet kollha, u nżid xi ideat ġodda wkoll, biex b'hekk ikolli storja sħiħa. Lanqas mort id-dar dakinhar – ċempilt lil sieħbi Roderick (fl-istorja, Riku l-Landa) biex nara kienx qiegħed l-għalqa, u għidtlu jlestili ftit karti u biex nikteb. Sibtu jistennieni, u kien lestieli wkoll kikkra kafe kif tmiss il-liġi. Hu mar idur għall-kaċċa, u jien intfajt inniżżel l-ideat kollha li ġewni matul il-mixja. Sagħtejn u nofs u tliet kikkri kafe wara, kelli l-plot sħiħ imfassal quddiemi. Minn hemm kien faċli ħafna biex ngħaqqad il-manuskritt. Minħabba l-fatt li l-ġrajja ta' L-Aħħar Ħolma sseħħ madwar sittin sena qabel il-ġrajjiet ta' It-Tielet Qamar, ħafna jistaqsuni għaliex iddeċidejt li ma niktibx it-triloġija b'mod kronoloġiku. L-għażla tiegħi kienet ibbażata fuq aktar minn fattur wieħed: L-istorja li xtaqt nirrakkonta l-ewwel kienet dik taż-żgħażagħ protagonisti, ċioè, Xon, Riku u Marku. Ridt insib mezz kif lill-qarrej inqanqallu l-kurżità – ħassejt li stajt nagħmel dan billi nibda nikxef storja akbar ftit ftit. Dehrli li jekk nibda mill-preżent, nista' nuża ċertu elementi bħala sorpriża, u li kieku kienu jintilfu (bħal pereżempju, il-fatt li Damjan il-Bomblu kien fil-verità iben Abram l-Elfju u ħu Petra). Ir-reazzjoni tal-qarrejja għal din l-għażla kienet fil-biċċa l-kbira pożittiva. B'din it-teknika, qatgħu kurżitajiet li kellhom mill-ewwel ktieb, kif ukoll wittejtilhom it-triq għat-tielet u l-aħħar ktieb tat-triloġija billi spjegajtilhom aħjar ċertu kunċetti li f'It-Tielet Qamar ma kontx dħalt f'wisq dettal fihom.